《大雨喜晴奉赠岩橹贤尹兰庄广文凤台之行》
元代·李延兴

昨日雨方休，今者复大作。蜚廉鼓橐震霄衢，渊客泣珠送溪阁。

白海飞流紫塞空，银河倒浸青天阔。三关遥，九源合。

舟回谁复辨渚涯，郊行何处寻墟落。稻叶青起风幡幡，野田绿满水活活。

吟卧听琮琤，樵归迷略彴。蜗庐一片林烟昏，鸡塞千营毡帐薄。

雄县城中百数家，东街西街平地成溪壑。瞻飞龙，听鸣鹤。

吾独胡为久困泥涂中，何不乘风破浪从此以挥霍。

破室灯昏仰见天，一夕九徙不得眠。大儿愁衾裂，小儿嫌履穿。

芸窗外内滀潢潦，葵砌高下奔清泉。虚牖风，颠乱舞，坏墙泥堕高帽偏。

衰翁避湿龟顶缩，稚子擎盖鸢肩旋。滂沱急■鸟鼠穴，纷霏乱点虫鱼篇。

划然快睹好晴景，金台千仞青云端。埽棋局，挥酒钱，酒边舞影何蹁跹。

何蹁跹，欲掀举，花县芹堂捧币函香觐鹤籞。丹心炯炯照皇穹，缥缈祥烟飘鹭渚。

看君增秩赐金归，尽把鸿恩化作溥天之膏雨。

作者简介：元末明初北平人，字继本。李士赡子，少以诗名。顺帝至正十七年进士，授太常奉礼，兼翰林检讨。元末兵乱，隐居不仕。河朔学者多从之，以师道尊于北方。入明，曾出典涞水、永清县学。有《一山文集》。